Document ID: 32005R1513

ΚΑΝΟΝΙΣΜΌΣ (ΕΚ) αριθ. 1513/2005 ΤΗΣ ΕΠΙΤΡΟΠΉΣ
της 16ης Σεπτεμβρίου 2005
σχετικά με την τροποποίηση του κανονισμού (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 26 παράγραφος 3, το άρθρο 30 παράγραφος 1, και το άρθρο 31 παράγραφος 14,
Εκτιμώντας τα ακόλουθα:
(1)
Ο κανονισμός (ΕΚ) αριθ. 750/2005 της Επιτροπής της 18ης Μαΐου 2005 σχετικά με την ονοματολογία των χωρών και εδαφών για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών της (2) τροποποίησε τους κωδικούς των χωρών που εμφανίζονται επίσης στις περιοχές προορισμού οι οποίες αναφέρονται στο άρθρο 15 του κανονισμού (ΕΚ) αριθ. 174/1999 της Επιτροπής (3). Η εν λόγω διάταξη πρέπει να ενημερωθεί αναλόγως.
(2)
Το άρθρο 20 του κανονισμού (ΕΚ) αριθ. 174/1999 προβλέπει ότι τα πιστοποιητικά εξαγωγής για ορισμένα τυριά που εξάγονται στις Ηνωμένες Πολιτείες της Αμερικής (ΗΠΑ) στο πλαίσιο των ποσοστώσεων που προκύπτουν από τις συμφωνίες που έχουν συναφθεί κατά τις πολυμερείς εμπορικές διαπραγματεύσεις μπορούν να χορηγηθούν σύμφωνα με ειδική διαδικασία με την οποία μπορούν να ορίζονται οι προτιμώμενοι εισαγωγείς στις ΗΠΑ.
(3)
Ως εκ τούτου, κρίνεται σκόπιμο να καθοριστούν ορισμένα κριτήρια επιλεξιμότητας για τη χορήγηση των πιστοποιητικών εξαγωγής, τα οποία θα εξασφαλίζουν την ορθή λειτουργία και την πλήρη χρησιμοποίηση των ποσοστώσεων. Προς το σκοπό αυτό, τα πιστοποιητικά πρέπει να χορηγούνται στους εξαγωγείς οι οποίοι μπορούν να αποδείξουν ότι είχαν εξαγάγει προηγουμένως τυριά στις Ηνωμένες Πολιτείες της Αμερικής. Επιπλέον, για την αποφυγή απώλειας μεριδίου της αγοράς για την Κοινότητα και για τη μεγιστοποίηση της αξίας ορισμένων ποσοστώσεων, είναι αναγκαίο να περιοριστεί η πρόσβαση στις ποσοστώσεις αυτές στους εμπορευομένους των οποίων ο καθορισμένος εισαγωγέας είναι θυγατρική. Τέλος, στην περίπτωση που οι αιτήσεις για πιστοποιητικά εξαγωγής υπερβαίνουν τις διαθέσιμες ποσότητες, πρέπει να προβλεφθεί διάταξη για την κατανομή της ποσόστωσης με την εφαρμογή συντελεστή χορήγησης.
(4)
Για να εξασφαλιστεί η ομαλή μετάβαση από τη μέθοδο που εφαρμόζεται επί του παρόντος για τη χορήγηση πιστοποιητικών, είναι επιθυμητές πιο ευέλικτες διατάξεις για την επόμενη περίοδο. Για το 2006, οι αιτούντες των οποίων ο καθορισμένος εισαγωγέας δεν είναι θυγατρική θα πρέπει να είναι επιλέξιμοι, υπό τον όρο ότι έχουν εξαγάγει τα σχετικά προϊόντα στις Ηνωμένες Πολιτείες της Αμερικής κατά τη διάρκεια καθενός από τα τρία προηγούμενα έτη.
(5)
Λαμβανομένων υπόψη των δυσκολιών που αντιμετώπισαν ορισμένοι εμπορευόμενοι για τη σύσταση θυγατρικής στις Ηνωμένες Πολιτείες της Αμερικής, πρέπει να εφαρμοστεί μεταβατικό καθεστώς για το 2006 όσον αφορά την απαίτηση σύμφωνα με την οποία ο καθορισμένος εισαγωγέας πρέπει να είναι θυγατρική του αιτούντος.
(6)
Κατά τη χορήγηση των πιστοποιητικών για το 2006, πρέπει να ληφθεί υπόψη η κτηθείσα πείρα κατά τα εν λόγω τελευταία έτη με την εφαρμογή συντελεστή χορήγησης βάσει της οποίας προτιμούνται οι αιτούντες εκείνοι των οποίων οι καθορισμένοι προτιμώμενοι εισαγωγείς είναι θυγατρικές ή μπορούν να θεωρηθούν ως θυγατρικές.
(7)
Σύμφωνα με το άρθρο 20 παράγραφος 4, στην περίπτωση που η εφαρμογή συντελεστή μείωσης οδηγεί στη χορήγηση προσωρινών πιστοποιητικών για ποσότητες μικρότερες των 5 τόνων, η Επιτροπή δύναται να χορηγήσει πιστοποιητικά με κλήρωση. Κρίνεται σκόπιμο να προσαρμοστεί η διάταξη αυτή, προβλέποντας ανακατανομή των μικρών ποσοτήτων από τις αρμόδιες εθνικές αρχές με στόχο τη μέγιστη χρησιμοποίηση της ποσόστωσης.
(8)
Το άρθρο 20α παράγραφος 8 του κανονισμού (ΕΚ) αριθ. 174/1999 καθορίζει τα ποσοστά που πρέπει να εφαρμοστούν στους πλήρεις συντελεστές της επιστροφής ώστε να καθοριστούν οι επιστροφές για τα προϊόντα που προορίζονται να εξαχθούν στη Δομινικανή Δημοκρατία στο πλαίσιο της ποσόστωσης που αναφέρεται στην παράγραφο 1 του εν λόγω άρθρου. Για λόγους διαφάνειας, απλοποίησης και συνοχής, η εν λόγω διάταξη πρέπει να καταργηθεί και να συμπεριληφθεί σε υποσημείωση, προβλέποντας διαφοροποιημένο συντελεστή επιστροφής, και να εισαχθεί μελλοντικά σε κανονισμούς της Επιτροπής για τον καθορισμό των επιστροφών κατά την εξαγωγή γάλακτος και γαλακτοκομικών προϊόντων, σύμφωνα με το άρθρο 31 παράγραφος 3 του κανονισμού (ΕΚ) αριθ. 1255/1999.
(9)
Ως εκ τούτου, ο κανονισμός (ΕΚ) αριθ. 174/1999 πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 174/1999 τροποποιείται ως εξής:
1)
Στο άρθρο 15, η παράγραφος 3 αντικαθίσταται από το ακόλουθο κείμενο:
«3. Για τους σκοπούς της παραγράφου 1, καθορίζονται οι ακόλουθες περιοχές:
α)
περιοχή I: οι κωδικοί προορισμού AL, BA, XK, MK, XM και XS·
β)
περιοχή II: ο κωδικός προορισμού US·
γ)
περιοχή III: όλοι οι άλλοι κωδικοί προορισμού.»
2)
Το άρθρο 20 τροποποιείται ως εξής:
α)
Η παράγραφος 2 αντικαθίσταται από το ακόλουθο κείμενο:
«(2) Οι εξαγωγές τυριών στις Ηνωμένες Πολιτείες της Αμερικής στο πλαίσιο των ποσοστώσεων που αναφέρονται στην παράγραφο 1 υπόκεινται στην υποβολή πιστοποιητικού εξαγωγής. Κατά παρέκκλιση από το άρθρο 5 παράγραφος 1 πρώτη φράση, στη θέση 16 των αιτήσεων πιστοποιητικών και των πιστοποιητικών περιλαμβάνεται ο οκταψήφιος κωδικός του προϊόντος της συνδυασμένης ονοματολογίας.
Εντός της προθεσμίας που πρόκειται να καθοριστεί, οι εμπορευόμενοι δύνανται να ζητήσουν προσωρινό πιστοποιητικό εξαγωγής για την εξαγωγή των προϊόντων που αναφέρονται στην παράγραφο 1 κατά το επόμενο ημερολογιακό έτος, έναντι σύστασης εγγύησης της οποίας το ποσό ισούται με το 50 % του ποσοστού που καθορίζεται σύμφωνα με το άρθρο 9, με ελάχιστο ποσό 6 ευρώ ανά 100 kg.
Οι αιτούντες προσωρινά πιστοποιητικά εξαγωγής για την ομάδα προϊόντων και τις ποσοστώσεις που ορίζονται ως 22-Τόκιο και 22-Ουρουγουάη στον κανονισμό για την έναρξη της διαδικασίας χορήγησης των εν λόγω πιστοποιητικών εξαγωγής πρέπει να αποδείξουν ότι έχουν εξαγάγει τυριά στις Ηνωμένες Πολιτείες της Αμερικής κατά τη διάρκεια ενός από τα τρία προηγούμενα έτη.
Οι αιτούντες προσωρινά πιστοποιητικά εξαγωγής για την ομάδα προϊόντων και τις ποσοστώσεις που ορίζονται ως 16-Τόκιο, 16-, 17-, 18-, 20- και 21-Ουρουγουάη, 25-Τόκιο και 25-Ουρουγουάη στον κανονισμό για την έναρξη της διαδικασίας χορήγησης των εν λόγω πιστοποιητικών εξαγωγής πρέπει να αποδείξουν ότι έχουν εξαγάγει τα συγκεκριμένα προϊόντα προς τις Ηνωμένες Πολιτείες της Αμερικής κατά τη διάρκεια ενός από τα προηγούμενα τρία έτη και ότι ο εισαγωγέας που ορίστηκε είναι θυγατρική του αιτούντος.
Ωστόσο, για το έτος ποσόστωσης 2006, οι αιτούντες προσωρινά πιστοποιητικά εξαγωγής για τις ομάδες προϊόντων και τις ποσοστώσεις που αναφέρονται στο τέταρτο εδάφιο δεν υπόκεινται στην απαίτηση σύμφωνα με την οποία ο καθορισμένος εισαγωγέας πρέπει να είναι θυγατρική, εάν αποδείξουν ότι έχουν εξαγάγει τα προϊόντα αυτά στις Ηνωμένες Πολιτείες της Αμερικής κατά τη διάρκεια καθενός από τα τρία προηγούμενα έτη.
Επιπλέον, για το έτος ποσόστωσης 2006, ο προτιμώμενος εισαγωγέας που ορίζεται από έναν αιτούντα μπορεί να θεωρηθεί ως θυγατρική για το 2006, υπό τον όρο ότι:
i)
η αίτηση έχει υποβληθεί:
-
στην Τσεχική Δημοκρατία για προσωρινό πιστοποιητικό με σκοπό την εξαγωγή τυριών προς τις Ηνωμένες Πολιτείες της Αμερικής στο πλαίσιο των ποσοστώσεων που περιγράφονται στις συμπληρωματικές σημειώσεις 16, 17, 18, 20 και 25 του κεφαλαίου 4 του HTS, ή
-
στην Ουγγαρία για προσωρινό πιστοποιητικό με σκοπό την εξαγωγή τυριών προς τις Ηνωμένες Πολιτείες της Αμερικής στο πλαίσιο της ποσόστωσης που περιγράφεται στη συμπληρωματική σημείωση 25 του κεφαλαίου 4 του HTS,
-
στην Πολωνία για προσωρινό πιστοποιητικό με σκοπό την εξαγωγή τυριών προς τις Ηνωμένες Πολιτείες της Αμερικής στο πλαίσιο των ποσοστώσεων που περιγράφονται στις συμπληρωματικές σημειώσεις 16 και 21 του κεφαλαίου 4 του HTS,
-
στη Σλοβακία για προσωρινό πιστοποιητικό με σκοπό την εξαγωγή τυριών προς τις Ηνωμένες Πολιτείες της Αμερικής στο πλαίσιο των ποσοστώσεων που περιγράφονται στη συμπληρωματική σημείωση 16 του κεφαλαίου 4 του HTS·
ii)
ο αιτών υποβάλει στην αρμόδια αρχή του κράτους μέλους στο οποίο κατατίθεται η αίτηση την απόδειξη ότι είναι εγκατεστημένος επί τουλάχιστον τρία έτη στα νέα κράτη μέλη και έχει εξαγάγει τα εν λόγω τυριά στις Ηνωμένες Πολιτείες της Αμερικής κατά τη διάρκεια καθενός από τα τρία ημερολογιακά έτη που προηγούνται της κατάθεσης της αίτησης·
iii)
ο αιτών υποβάλει στην αρμόδια αρχή του κράτους μέλους στο οποίο κατατίθεται η αίτηση την απόδειξη ότι έχει αρχίσει η διαδικασία για τη σύσταση θυγατρικής στις Ηνωμένες Πολιτείες της Αμερικής·
iv)
ο αιτών υποβάλει στην αρμόδια αρχή του κράτους μέλους στο οποίο κατατίθεται η αίτηση την απόδειξη ότι έχουν πραγματοποιηθεί οι εξαγωγές προς τους προτιμώμενους εισαγωγείς κατά τους δώδεκα μήνες που προηγούνται της κατάθεσης της αίτησης.
Οι εμπορευόμενοι αναφέρουν επίσης στις αιτήσεις προσωρινών πιστοποιητικών εξαγωγής:
α)
την περιγραφή της ομάδας προϊόντων που καλύπτονται από την ποσόστωση των Ηνωμένων Πολιτειών σύμφωνα με τις συμπληρωματικές σημειώσεις 16 μέχρι 23 και 25 του κεφαλαίου 4 του Harmonized Tariff Schedule of the United States of America (στην τελευταία έκδοσή του)·
β)
τις ονομασίες των προϊόντων σύμφωνα με το Harmonized Tariff Schedule of the United States of America (στην τελευταία έκδοσή του)·
γ)
το ονοματεπώνυμο και τη διεύθυνση του εισαγωγέα που ορίζεται από τον αιτούντα στις Ηνωμένες Πολιτείες της Αμερικής.
Επιπλέον, οι αιτήσεις συνοδεύονται από βεβαίωση του καθορισμένου εισαγωγέα ότι είναι επιλέξιμος σύμφωνα με τους κανόνες που ισχύουν στις Ηνωμένες Πολιτείες της Αμερικής για την έκδοση πιστοποιητικών εισαγωγής για τα προϊόντα που αναφέρονται στην παράγραφο 1.
Για το έτος ποσόστωσης 2006, οι αιτήσεις προσωρινών πιστοποιητικών εξαγωγής αναφέρουν εάν ο καθορισμένος εισαγωγέας είναι θυγατρική του αιτούντος ή θεωρείται θυγατρική σύμφωνα με το έκτο εδάφιο.»
β)
Οι παράγραφοι 3 και 4 αντικαθίστανται από το ακόλουθο κείμενο:
«(3) Στην περίπτωση που τα προσωρινά πιστοποιητικά για μια ομάδα προϊόντων ή μία από τις ποσοστώσεις που αναφέρονται στην παράγραφο 1 υπερβαίνουν τη διαθέσιμη ποσότητα για το σχετικό έτος, η Επιτροπή εφαρμόζει ενιαίο συντελεστή χορήγησης στις ποσότητες τις οποίες αφορά η αίτηση.
Κατά παρέκκλιση από το πρώτο εδάφιο, όταν ένας συντελεστής χορήγησης εφαρμόζεται στις αιτήσεις προσωρινών πιστοποιητικών για το 2006, ο συντελεστής χορήγησης είναι τρεις φορές υψηλότερος για τους αιτούντες των οποίων οι καθορισμένοι προτιμώμενοι εισαγωγείς είναι θυγατρικές ή θεωρούνται θυγατρικές, σύμφωνα με την παράγραφο 2 έκτο εδάφιο, απ’ ό,τι για τους άλλους αιτούντες.
(4) Σε περίπτωση που η εφαρμογή του συντελεστή χορήγησης οδηγεί σε χορήγηση προσωρινών πιστοποιητικών για ποσότητες μικρότερες των 10 τόνων ανά αίτηση, οι αντίστοιχες διαθέσιμες ποσότητες χορηγούνται από το σχετικό κράτος μέλος με κλήρωση για κάθε ποσόστωση. Το κράτος μέλος προβαίνει στην κλήρωση των προσωρινών πιστοποιητικών που αφορούν το καθένα 10 τόνους μεταξύ των αιτούντων στους οποίους θα έπρεπε να χορηγηθούν λιγότερο από 10 τόνοι σε περίπτωση εφαρμογής συντελεστή χορήγησης.
Οι ποσότητες που είναι μικρότερες των 10 τόνων και είναι διαθέσιμες κατά την κλήρωση κατανέμονται ισομερώς μεταξύ των κλήρων των 10 τόνων πριν από την κλήρωση.
Σε περίπτωση που μετά την εφαρμογή του συντελεστή χορήγησης, υπάρχει διαθέσιμη ποσότητα μικρότερη των 10 τόνων, η εν λόγω ποσότητα θεωρείται ως παρτίδα.
Η εγγύηση που αφορά τις αιτήσεις οι οποίες δεν έχουν ληφθεί υπόψη στο πλαίσιο της χορήγησης με κλήρωση αποδεσμεύεται αμέσως.»
3)
Στο άρθρο 20α, η παράγραφος 8 διαγράφεται.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Σεπτεμβρίου 2005.

Labels: 3
17
18